Anexa nr.2

la Hotărîrea Guvernului nr. 321

din 30 mai 2013

**Condiţiile de organizare şi desfăşurare**

**a concursului închis de selectare a concesionarului**

1. Concursul închis de selectare a concesionarului (în continuare – concurs) se va desfăşura în conformitate cu prevederile prezentelor Condiţii de organizare şi desfăşurare a concursului închis de selectare a concesionarului. Hotărîrea Guvernului nr. 476 din 4 iulie 2012 „Pentru aprobarea Regulamentului privind procedurile standard şi condiţiile generale de selectare a partenerului privat” se aplică în calitate de act normativ general, în măsura în care nu contravine prezentei hotărîri de Guvern.
2. Pentru desfăşurarea procedurii de concurs Ministerul Economiei va crea comisia de concurs (în continuare – comisia). Comisia va fi formată dintr-un număr impar de membri persoane fizice, nu mai mic de 7, care trebuie să includă reprezentanţi ai Ministerului Economiei, Ministerului Finanţelor, Ministerului Justiţiei, reprezentanţi ai concedentului, un specialist în economie, un specialist în jurisprudenţă, precum şi specialişti în activitatea aeronautică.
3. În caz de necesitate, pentru probleme specifice, în activitatea Comisiei pot fi antrenaţi şi alţi experţi şi specialişti. Experţii externi cooptaţi nu au drept de vot în cadrul Comisiei, însă au obligaţia de a elabora un raport de specialitate cu privire la aspectele tehnice, financiare sau juridice, asupra cărora îşi expun punctul de vedere. Raportul de specialitate este parte a dosarului de parteneriat public-privat.
4. Comisia îndeplineşte următoarele funcţii:
5. defineşte criteriile de selectare a concesionarului şi verifică respectarea lor;
6. asigură expedierea prin poştă a invitaţiilor în scris fiecărui investitor desemnat;
7. stabileşte mărimea taxei de participare, a acontului (garanţie de participare la concurs) şi a garanţiei (garanţie de executare a proiectului);
8. asigură primirea cererilor de participare la concurs;
9. asigură, după caz, participanţilor la concurs acces pentru examinarea prealabilă a obiectului concesiunii şi a documentaţiei standard, oferă explicaţiile necesare;
10. pune la dispoziţia participanţilor la concurs documentaţia de concurs şi explică modul de completare;
11. primeşte ofertele înaintate de ofertanţi în limba de stat în mod obligatoriu şi în altă limbă, după caz, şi verifică în şedinţă publică integritatea, precum şi componenţa coletelor;
12. asigură păstrarea ofertelor în safeu securizat;
13. examinează şi evaluează ofertele;
14. desfăşoară concursul, desemnează învingătorul concursului şi informează în scris participanţii la concurs despre rezultate;
15. deschide ofertele şi, după caz, alte documente care însoţesc oferta;
16. stabileşte oferta cîştigătoare;
17. prezintă concedentului un raport privind totalizarea rezultatelor concursului;
18. aprobă contractul de concesiune în forma negociată;
19. transmite spre publicare în Monitorul Oficial al Republicii Moldova informaţia despre rezultatele concursului.
20. Comisia de concurs va desemna cel puţin cinci candidaturi şi le va expedia invitaţiile pentru participare la concurs, conform următoarelor criterii:
21. siguranţă financiară;
22. spectrul larg al capacităţilor tehnice;
23. competenţă lor profesională.
24. Candidaturile, desemnate de către comisia de concurs, trebuie să-şi decidă participarea la concurs în termen de 35 zile din data transmiterii invitaţiilor pentru participare şi să prezinte comisiei de concurs datele necesare pentru a fi înregistraţi ca participanţi şi pentru depunerea ofertelor.
25. Concursul va avea loc numai dacă se vor înregistra cel puţin doi participanţi dintre cei invitaţi. În caz contrar, concursul va fi extins pentru o perioadă de 10 zile. Dacă şi după expirarea acestui termen se va prezenta numai un participant dintre cei invitaţi, se va proceda la examinarea ofertei lui şi dacă aceasta este conformă cerinţelor, stabilite de concedent, participantul va fi desemnat cîştigător al concursului.
26. Concedentul are obligaţia de a informa, în scris, toţi participanţii despre rezultatul concursului nu mai tîrziu de 3 zile lucrătoare de la semnarea de către membrii comisiei a procesului-verbal.
27. După desemnarea celei mai bune oferte, comisia elaborează, în cel mult 30 de zile de la data deciziei respective, un proiect de contract de concesiune care să întrunească datele prevăzute în caietul de sarcini şi îl va transmite ofertantului desemnat învingător.
28. Proiectul de contract elaborat se negociază în cel mult 30 de zile calendaristice din data primirii lui de către ofertantul desemnat învingător. În cazul în care, la expirarea termenului stabilit, ofertantul desemnat învingător refuză semnarea contractului, comisia este în drept să desemneze în calitate de învingător ofertantul clasat pe locul imediat următor conform rezultatelor evaluării. Proiectul contractului de concesiune în forma negociată se aprobă de comisie şi urmează a fi semnat de concedent.
29. Concedentul are obligaţia de a încheia contractul de parteneriat public-privat cu ofertantul a cărui ofertă a fost stabilită ca fiind cîştigătoare de către comisie. Valoarea investiţiilor indicată în oferta cîştigătoare este fermă şi nu poate fi modificată.
30. În caz dacă indicatorii financiari ai ofertantului a cărui ofertă a fost stabilită ca fiind cîştigătoare nu reflectă posibilitatea finanţării activităţii de concesionare, ofertantul invitat de către concedent să încheie contractul de concesiune are obligaţia de a forma o garanţie pentru executarea corespunzătoare a contractului. Cuantumul garanţiei de bună execuţie se stabileşte de comisie şi se indică în documentaţia de concurs. Garanţia de bună execuţie se constituie printr-o scrisoare de garanţie.
31. După finalizarea negocierilor şi aprobarea contractului de concesiune de către comisie, concedentul va prezenta Guvernului pentru aprobare un raport despre derularea şi rezultatele concursului.
32. Comisia de concurs publică, în termen de 5 zile calendaristice din data semnării contractului, în Monitorul Oficial al Republicii Moldova un comunicat informativ privind desemnarea cîştigătorului concursului şi totalurile concursului.